ກົດໝາຍ​ ວ່າດ້ວຍ ສິດ​ທິ ໃນການປ່ອນບັດ​ ຂອງ ສະຫະລັດ ຄົບຮອບ 50 ປີ ແລ້ວ
ກົດໝາຍ​ວາດ້ວຍສິດ​ທິ ໃນ​ການ​ປ່ອນ​ບັດ​ ​ແມ່ນ​ເຫັນ​ວ່າ ​ເປັນ​ກົດໝາຍ ​ສິດ​ພົນລະ​ເມືອງ ທີ່​ມີ​ປະສິດທິພາບ​ທີ່​ສຸດ ທີ່​​ໄດ້​ຖືກ​ຮັບຮອງ​ເອົາ ​​ເປັນ​ກົດໝາຍ​ ໃນ​ສະຫະລັດ.
ວັນພະຫັດມື້ນີ້ ເປັນວັນຄົບຮອບ 50 ປີ ໃນການລົງນາມ ທີ່ມີ ຄວາມສຳຄັນປະຫວັດສາດ ຂອງກົດໝາຍວ່າດ້ວຍສິດທິໃນ ການປ່ອນບັດຂອງສະຫະລັດ ຊຶ່ງໄດ້ສະໜອງ ໃຫ້ລັດຖະບານ ກາງປົກປ້ອງຊາວອາເມຣິກັນ ເຊື້ອສາຍອາຟຣິກາ ຜູູ້ທີ່ຢາກ ຈະຊົມໃຊ້ສິດທິໃນການປ່ອນບັດຂອງພວກເຂົາເຈົ້າ ວັນທີ 6 ສິງຫາ 1965 ເປັນມື້ລົງນາມໃນຮ່າງກົດໝາຍດັ່ງກ່າວ ໂດຍ ປະທານາທິບໍດີ ສະຫະລັດ ທ່ານ Lyndon B Johnson ທີ່ໄດ້ເຮັດໃຫ້ ພວກກົດໝາຍກີດກັນ ທີ່ໄດ້ຈັດຕັ້ງຂຶ້ນມາ ໂດຍ ລັດຕ່າງໆ ທີ່ຫ້າມ ບໍ່ໃຫ້ຊາວອາເມຣິກັນ ເຊື້ອສາຍອາຟຣິກາ ໄປປ່ອນບັດອອກສຽງ ຢູ່ຕາມ ໜ່ວຍປ່ອນບັດນັ້ນ ເຖິງແມ່ນວ່າ ພວກເຂົາໄດ້ຮັບສິດດັ່ງກ່າວພາຍ ໃຕ້ບົດແກ້ໄຂລັດຖະທຳມະນູນ ມາດຕາ 15 ກໍຕາມ ຫຼາຍໆລັດເຫຼົ່ານັ້ນ ແມ່ນຕັ້ງຢູ່ພາກໃຕ້ຂອງສະຫະລັດ ຊຶ່ງມີປະຫວັດອັນຍາວນານ ໃນການແບ່ງແຍກເຊື້ອຊາດຜິວສີ ທີ່ມີມາຕັ້ງແຕ່ຍຸກສະໄໝຂອງຂ້າທາດຢູ່ໃນຂົງເຂດດັ່ງກ່າວ ການຮັບຮອງເອົາກົດໝາຍວ່າດ້ວຍສິດທິໃນການປ່ອນບັດ ມີຂຶ້ນຫຼັງ ຈາກທີ່ເຈົ້າໜ້າທີ່ຕຳຫລວດ ໄດ້ໂຈມຕີທຳຮ້າຍຮ່າງກາຍ ພວກນັກປະທ້ວງ ຜູ້ທີ່ເລີ້ມຕົ້ນການເດີນຂະບວນຮຽກຮ້ອງເອົາສິດທິໃນການປ່ອນບັດ ຢ່າງສັນຕິ ຂ້າມຂົວ Edmend Pettus ໃນເມືອງ Selma ລັດ Alabama ເມື່ອເດືອນມີນາ ຂອງປີ 1965 ນັ້ນ ເຫດການດັ່ງກ່າວກໍ່ໃຫ້ເກີດມີການຮຽກຮ້ອງເອົາສິດທິ ໃນທົ່ວປະເທດ ທີ່ນຳໄປສູ່ການກ່າວຄຳປາໄສທີ່ເປັນປະຫວັດສາດ ໂດຍ ປະທານາທິບໍດີ Johnson ຕໍ່ໜ້າ ກອງປະຊຸມຮ່ວມຂອງລັດຖະສະພາ ທີ່ໄດ້ຊຸກຍູ້ໃຫ້ຮັບຜ່ານກົດໝາຍດັ່ງ ກ່າວ ກົດໝາຍວາດ້ວຍສິດທິໃນການປ່ອນບັດ ແມ່ນເຫັນວ່າ ເປັນກົດໝາຍສິດພົນລະເມືອງ ທີ່ມີປະສິດທິພາບທີ່ສຸດສະບັບໜຶ່ງ ທີ່ໄດ້ຖືກຮັບຮອງເອົາເປັນກົດໝາຍໃນສະຫະລັດ ມັນເປັນຂີດໝາຍ ອັນສູງສຸດ ຂອງການເຄື່ອນໄຫວເພື່ອສິດທິພົນລະເມືອງ ທີ່ດຳເນີນມາເປັນເວລານຶ່ງທົດສະວັດ ໃນເວລາທີ່ ຊາວອາເມຣິກັນເຊື້ອສາຍອາຟຣິກາ ໄດ້ພາກັນອອກມາປະທ້ວງຢ່າງເປີດເຜີຍ ເພື່ອເຮັດໃຫ້ການຈຳແນກກີດກັນທາງດ້ານຜິວພັນ ຢ່າງເປັນທາງການ ແລະ ການແບ່ງ ແຍກທາງດ້ານເຊື້ອຊາດຜິວພັນ ໃນທຸກໆດ້ານ ຢູ່ໃນສັງຄົມສະຫະລັດ ສິ້ນສຸດລົງ